C 89/26

Tāda standarta grozījuma apstiprināšana, kas izdarīts ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2020/C 89/05)

Šis paziņojums publicēts saskaņā ar Komisijas Deleģētās regulas (ES) 2019/33 17. panta 5. punktu (1).

PAZIŅOJUMS PAR STANDARTA GROZĪJUMA APSTIPRINĀŠANU

“TORO”

Atsauces numurs: PDO-ES-A0886-AM03

Paziņojuma datums: 2019. gada 18. decembris.

APSTIPRINĀTĀ GROZĪJUMA APRAKSTS UN IEMESLI

1. Grozījums, kas attiecas uz fizikālajām un ķīmiskajām īpašībām, atbilstīgi vīna veidam

Apraksts un iemesli

Šis grozījums attiecas uz specifikācijas 2. punkta a) apakšpunktu un vienotā dokumenta 1.4. punktu.

Jaunās vīndarīšanas tendences, kuru pamatā ir drošākas tehnoloģijas pieejamība, kā arī izmaiņas patērētāju gaumē nosaka, ka baltvīnu un sārtvīnu reducējošo cukuru saturs ir jākoriģē no 4 gramiem litrā uz 9 gramiem litrā. Arī sarkanvīnu gadījumā ilgstošā pieredze vīndarīšanā ir pierādījusi, ka ar CVN “Toro” apzīmēto vīnu kopējais cukura saturs ir zemāks, taču tas neietekmē to augsto kvalitāti. Tāpēc augšējā robeža 6 grami litrā ir samazināta līdz 4 gramiem litrā.

Turklāt norāde par sauso ekstraktu ir svītrota, jo tā ir lieka.

Šis grozījums, kas paredz izmaiņas vienotajā dokumentā, tiek uzskatīts par standarta grozījumu, jo tas ietver fizikālo un ķīmisko īpašību korekciju. Ar to netiek būtiski mainīts aizsargātais produkts, kurš saglabā saitē aprakstītās īpašības un iedabu, ko rada mijiedarbība starp dabas faktoriem un cilvēkfaktoriem. Tāpēc tiek uzskatīts, ka šis grozījums nevienā no Regulas (ES) 2019/33 14. panta 1. punktā minētajām kategorijām neietilpst.

2. Ražošanas nosacījumu grozījums: ekstrakcijas iznākums

Apraksts un iemesli

Šis grozījums attiecas uz specifikācijas 3. punkta b.1) apakšpunktu un vienotā dokumenta 1.5.1. punktu.

Pēdējos gados vīna darītavu jaunās tehnoloģijas – dzesēšana un vakuuma filtru izmantošana misas klasifikācijai – ir devušas iespēju no vīnogām iegūt vairāk sulas, nepaaugstinot spiedienu, kas varētu nelabvēlīgi ietekmēt kvalitāti. Tas nodrošina optimālu rezultātu, proti, augstāku iznākumu vienlaikus ar specifikācijā prasītā kvalitātes līmeņa saglabāšanu. Tāpēc ierosināts ekstrakcijas iznākumu palielināt no 70 uz 72 litriem vīna no katriem 100 kilogramiem vīnogu.

Šis grozījums, kas paredz izmaiņas vienotajā dokumentā, tiek uzskatīts par standarta grozījumu, jo ar to netiek būtiski mainīts aizsargātais produkts, kurš saglabā saitē aprakstītās īpašības un iedabu, ko rada mijiedarbība starp dabas faktoriem un cilvēkfaktoriem. Tāpēc tiek uzskatīts, ka šis grozījums nevienā no Regulas (ES) 2019/33 14. panta 1. punktā minētajām kategorijām neietilpst.

3. “Verdejo” ražas pieaugums un hektolitros no hektāra izteiktā maksimālā iznākuma atjauninājums

Apraksts un iemesli

Šis grozījums attiecas uz specifikācijas 5. punktu un vienotā dokumenta 1.5.2. punktu.

Mūsdienu vīnkopības sasniegumi ļauj iegūt lielākas ražas (kilogramos no hektāra), nekaitējot izejvielas kvalitātei. Konkrētajā šķirnes “Verdejo” gadījumā maksimālā raža, kas līdz šim noteikta ACVN “Toro” specifikācijā, bija ievērojami zemāka par apgabalā iegūtajām vidējām ražām. Tas apdraudēja vīnkopju neto peļņu un tātad arī vīndārzu ienesīgumu. Tāpēc ierosināts palielinājums no 6 900 kg/ha uz 9 000 kg/ha.

Tā kā ir palielināts ekstrakcijas iznākums (iepriekšējais grozījums), ir atjaunināts arī produkcijas iznākums, kas izteikts hektolitros no hektāra.

Šis grozījums, kas paredz izmaiņas vienotajā dokumentā, tiek uzskatīts par standarta grozījumu, jo ar to netiek būtiski mainīts aizsargātais produkts, kurš saglabā saitē aprakstītās īpašības un iedabu, ko rada mijiedarbība starp dabas faktoriem un cilvēkfaktoriem. Tāpēc šis grozījums neietilpst nevienā no Regulas (ES) 2019/33 14. panta 1. punktā minētajām kategorijām.

4. Noteiktajā apgabalā notiekošās iepakošanas pamatojuma papildinājums

Apraksts un iemesli

Šis grozījums attiecas uz specifikācijas 8. punkta b.2) apakšpunktu un vienotā dokumenta 1.9. punktu.

Specifikācijas 8. punkta b.2) apakšpunkts ir pārformulēts, lai pamatotu iepakošanu (iepildīšanu pudelēs), kas notiek noteiktajā apgabalā, kurš definēts saskaņā ar jaunās Regulas (ES) 2019/33 4. panta 2. punktu.

Tas tiek uzskatīts par standarta grozījumu, kas ietekmē vienoto dokumentu, jo šāda prakse jau bija viena no prasībām. Tātad nekādi papildu tirdzniecības ierobežojumi ar šo grozījumu netiek ieviesti. Tā ir tikai formulējuma maiņa, kas nodrošina atbilstību spēkā esošajam tiesību aktam. Tāpēc tiek uzskatīts, ka šis grozījums nevienā no Regulas (ES) 2019/33 14. panta 1. punktā minētajām kategorijām neietilpst.

5. Salāgošana ar noteikumiem par to, kā verificējama atbilstība specifikācijai

Apraksts un iemesli

Šis grozījums attiecas uz specifikācijas 9. punktu.

Notikusi salāgošana ar Eiropas Parlamenta un Padomes 2013. gada 17. decembra Regulas (ES) Nr. 1306/2013 un Komisijas 2018. gada 17. oktobra Īstenošanas regulas (ES) 2019/34 noteikumiem, jo īpaši Īstenošanas regulas 19. pantu, kurā noteikts veids, kā kompetentajai iestādei vai kontroles struktūrai jāveic ikgadējā verifikācija, lai pārbaudītu atbilstību produkta specifikācijai. Šis grozījums ir daļa no atjauninājuma, kas specifikācijā jāizdara, lai nodrošinātu, ka tā atbilst standartā UNE-EN-ISO 17065 noteiktajiem kritērijiem.

Šis tiek uzskatīts par standarta grozījumu, kas neietekmē vienoto dokumentu, jo nevienā no Regulas (ES) 2019/33 14. panta 1. punktā minētajām kategorijām tas neietilpst.

VIENOTS DOKUMENTS

1. Produkta nosaukums

Toro

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna vai vīnu apraksts

VĪNS – BALTVĪNI UN SĀRTVĪNI

Baltvīni ir salmu dzeltenā krāsā, aromātiski un līdzsvaroti, ar augļu smaržu. Kad šie vīni tiek raudzēti mucā, minētās īpašības sajaucas ar koksnei piemītošajām dūmojuma un grauzdējuma notīm.

Sārtvīni ir zemeņu vai aveņu sarkanā krāsā, ar meža ogu aromātu.

Ja atlikumcukuru proporcija vīnos ir 5 grami litrā vai vairāk, maksimālais sēra dioksīda daudzums, ko tie var saturēt, ir 250 miligrami litrā.

Šajā iedaļā norādītie fizikālie un ķīmiskie parametri katrā ziņā atbilst ES noteikumos paredzētajām robežvērtībām.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 11 Minimālais kopējais skābums 3,5 g/l (izteikts vīnskābē) Maksimālais gaistošais skābums (miliekvivalentos litrā) 18 Maksimālais kopējais sēra dioksīda saturs (miligramos litrā) 200

VĪNS – SARKANVĪNI

Sarkanvīni ir tumši ķiršsarkanā krāsā, aromātiski un līdzsvaroti, ar sarkano ogu un meža ogu smaržu un labu struktūru. Pēc vīnu izturēšanas tajos parādās arī mucas koksnei raksturīgās notis. Salīdzinājumā ar citu apgabalu vīniem “Toro” sarkanvīnu raksturīgā īpatnība ir tāda, ka tie ir strukturētāki un vairāk piesātināti ar tanīnu, ar dominējošu gatavu augļu smaržu un mazāku skābumu.

Šajā iedaļā norādītie fizikālie un ķīmiskie parametri katrā ziņā atbilst ES noteikumos paredzētajām robežvērtībām.

Vispārīgās analītiskās īpašības Maksimālais kopējais spirta saturs (% tilp.) Minimālais faktiskais spirta saturs (% tilp.) 12,5 Minimālais kopējais skābums 3,5 g/l (izteikts vīnskābē) Maksimālais gaistošais skābums (miliekvivalentos litrā) 20 Maksimālais kopējais sēra dioksīda saturs (miligramos litrā) 150

5. Vīndarības metodes

a) Galvenās vīndarības metodes

VĪNDARĪBAS METODES

Īpašā vīndarības metode

— Vīnogu minimālais iespējamais spirta saturs: 10,5 % tilp.

— Maksimālais ekstrakcijas iznākums: 72 litri no 100 kilogramiem vīnogu.

VĪNDARĪBAS METODES

Relevantie ierobežojumi vīndarīšanā

Baltvīni jāražo tikai no balto vīnogu šķirnēm (“Malvasía Castellana” un “Verdejo”).

Sārtvīni jāražo no atļautajām sarkano un balto vīnogu šķirnēm (primārajām un sekundārajām šķirnēm).

Sarkanvīni jāražo no šķirnēm “Tinta de Toro” un “Grenache”, un to sastāvā jābūt vismaz 75 % “Tinta de Toro” vīnogu.

VĪNDARĪBAS METODES

Audzēšanas metode

— Stādījumu minimālā biezība: 500 vīnkoku uz hektāru.

— Vīnkoku vainagu var veidot kausveidā vai uz špalerām.

— Jaukti stādījumi, kuros nevar novākt katras šķirnes ražu atsevišķi, nav atļauti.

b) Maksimālā raža/iznākums

“Red Grenache”, “Malvasía Castellana” (“Doña Blanca”) un “Verdejo”

9 000 kg vīnogu no hektāra

“Red Grenache”, “Malvasía Castellana” (“Doña Blanca”) un “Verdejo”

64,80 hl no hektāra

“Tinta de Toro”

6 000 kg vīnogu no hektāra

“Tinta de Toro”

43,20 hl no hektāra

6. Noteiktais ģeogrāfiskais apgabals

ACVN “Toro” ģeogrāfiskais apgabals atrodas Kastīlijas un Leonas reģiona tālākajā rietumu daļā, Samoras provinces dienvidaustrumos, kā arī ietver daļu no dabas teritorijām Tierra del Vino, Valle del Guareña un Tierra de Toro. Tas robežojas ar līdzenumiem Tierra del Pan un Tierra de Campos un aptver 62 000 hektāru zemes.

Tas ietver turpmāk minētās pašvaldības.

Samoras provincē:

Argujillo, La Bóveda de Toro, Morales de Toro, El Pego, Peleagonzalo, El Piñero, San Miguel de la Ribera, Sanzoles, Toro, Valdefinjas, Venialbo un Villabuena del Puente;

Valjadolidas provincē:

San Román de Hornija, Villafranca del Duero, vīnkopības rajoni Villaester de Arriba un Villaester de Abajo un pašvaldība Pedrosa del Rey.

7. Galvenās vīna vīnogu šķirnes

“VERDEJO”

“DOÑA BLANCA” – “MALVASÍA CASTELLANA”

“TEMPRANILLO” – “TINTA DE TORO”

8. Saiknes vai saikņu apraksts

Klimatiskie apstākļi – ārkārtīgais aukstums ziemā, daudzās saules gaismas stundas un ekstremālās temperatūras – ierobežo vīnogulāju ražīgumu. Dažādās augsnes ir smagas mālsmilts augsnes (vīnkopji katru šķirni stāda atbilstoši augsnes tipam), kurām ir neitrāls pH un kurās ir maz organisko vielu, ko vīnkopji pievieno ar augsnes ielabotājiem. Gan klimatiskie apstākļi, gan augsnes tipi nosaka vīnu aromātu, struktūru un augsto spirta saturu. Turklāt augstais dzelzs saturs augsnē, kausveida vainagu veidošanas sistēma un ievērojamais vīndārzu vecums nodrošina pārsteidzošo pigmenta daudzumu šajos vīnos.

9. Būtiski papildu nosacījumi (iepakošana, marķēšana, citas prasības)

Tiesiskais regulējums:

valsts tiesību akti.

Papildu nosacījuma veids:

iepakošana noteiktajā ģeogrāfiskajā apgabalā.

Nosacījuma apraksts

Vīndarības procesā ietilpst vīnu pildīšana pudelēs un tai sekojoša izturēšana. Tāpēc šajā specifikācijā aprakstītās organoleptiskās, fizikālās un ķīmiskās īpašības var tikt garantētas tikai tad, ja ar vīnu rīkojas tikai ražošanas apgabalā. ACVN “Toro” vīnu iepildīšana pudelēs ir viens no faktoriem, kas ir būtisks, lai panāktu specifikācijā izklāstītās īpašības. Tādējādi, lai nodrošinātu kvalitāti un garantiju attiecībā uz izcelsmi un kontroli, iepildīšanai pudelēs jānotiek pudeļu pildīšanas cehos vīndarītavās, kas atrodas ražošanas apgabalā.

Tiesiskais regulējums:

valsts tiesību akti.

Papildu nosacījuma veids:

papildu noteikumi par marķēšanu.

Nosacījuma apraksts

Apzīmējuma “AIZSARGĀTS CILMES VIETAS NOSAUKUMS” vietā uz etiķetes var izmantot tradicionālo apzīmējumu “CILMES VIETAS NOSAUKUMS”.

Vīnu marķējumā var būt norādes “ROBLE” [OZOLS] un “FERMENTADO EN BARRICA” [RAUDZĒTS MUCĀ]. Sarkanvīniem, kas atbilst spēkā esošajos tiesību aktos izklāstītajiem nosacījumiem, drīkst izmantot tradicionālos apzīmējumus “CRIANZA”, “RESERVA” un “GRAN RESERVA”.

Saite uz produkta specifikāciju

www.itacyl.es/documents/20143/342640/PPta+Mod+PCC+DO+TORO+Rev+2.docx/9d4323ba-0af4-a645-ea7e-0856f899275a?

(1) OV L 9, 11.1.2019., 2. lpp.